ดอลล์ทะยานหลังตัวเลขจ้างงานสหรัฐดีเกินคาด
ค่าเงินดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อวันศุกร์ที่ผ่านมา (5 มิ.ย.) หลังสหรัฐเผยตัวเลขจ้างงานนอกภาคเกษตรเพิ่มมากขึ้นเกินคาดในเดือนพ.ค.
8 มิ.ย. 2558

สำนักข่าวอินโฟเควสท์รายงานว่า ค่าเงินเงินดอลลาร์สหรัฐแข็งค่าเมื่อเทียบเยน แตะระดับ 125.60 เยน จาก 124.36 เยน และแข็งค่าเมื่อเทียบฟรังก์สวิสที่ 0.9391 ฟรังก์ จาก 0.9328 ฟรังก์ เงินยูโรอ่อนตัวลงเทียบดอลลาร์แตะ 1.1121 ดอลลาร์ จาก 1.1247 ดอลลาร์ ขณะที่เงินปอนด์ก็อ่อนค่าเทียบดอลลาร์ สู่ระดับ 1.5278 ดอลลาร์ จาก 1.5370 ดอลลาร์ และเงินดอลลาร์ออสเตรเลียลดลงเมื่อเทียบดอลลาร์สหรัฐที่ 0.7621 ดอลลาร์สหรัฐ จาก 0.7685 ดอลลาร์สหรัฐ
เงินดอลลาร์ได้รับแรงหนุนหลังจากที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 280,000 ตำแหน่งในเดือนพ.ค. จากระดับ 221,000 ตำแหน่งในเดือนเม.ย. ขณะที่อัตราการว่างงานเพิ่มขึ้นสู่ระดับ 5.5% จาก 5.4% ในเดือนเม.ย. ซึ่งเป็นระดับต่ำสุดในรอบเกือบ 7 ปี
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 225,000 ตำแหน่งในเดือนพ.ค. และอัตราการว่างงานจะทรงตัวที่ 5.4% นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนมี.ค. โดยปรับเพิ่มขึ้นสู่ระดับ 119,000 ตำแหน่งจากที่มีการรายงานก่อนหน้านี้ว่าเพิ่มขึ้นเพียง 85,000 ตำแหน่ง